Cestná premávka v Bangkoku
Typické thajské tuk-tuky
**Doprava v Thajsku** je systém spôsobu dopravy ľudí a nákladu v tejto krajine. Je rôznorodá, pričom jej nedominuje žiadny konkrétny typ. Autobusová doprava prevažuje pri preprave na dlhé vzdialenosti, zatiaľ čo na vidieku je dlhodobo zaužívaný vlak. Infraštruktúra sa v budúcnosti plánuje rozšíriť vybudovaním vysokorýchlostnej železnice. Na prepravu nákladu sa používa hlavne cestná doprava.

Na krátke vzdialenosti sú bežne používané motocykle. V Bangkoku, Phatthajá a iných veľkých mestách sa nachádzajú motocyklové taxislužby (tzv. moto – taxi). V mestách sa hojne využíva preprava na tuk-tukoch, čo sú motorové trojkolky so sedadlom za vodičom. Ich výhodou je nízka cena. Prvá linka nadzemného metra v Bangkoku bola otvorená v roku 1999 a denná denná návštevnosť tohto systému dnes dosahuje okolo 650 000 cestujúcich.

Preprava súkromnými automobilmi za posledné dve dekády nabrala na popularite. V roku 2015 ich bolo v Bangkoku zaregistrovaných 9 miliónov automobilov, pričom tunajšie cesty dokážu zvládnuť nápor maximálne 1,5 milióna. Autá tak prispievajú k zvyšovaniu množstva dopravných zápch.

Vnútroštátna letecká doprava zaznamenala od roku 2010 nárast popularity, zväčša kvôli rozširovaniu služieb nízkonákladových dopravcov, akými sú napríklad Thai Air Asia a Nok Air.

Lodná doprava sa nachádza v oblasti so splavnými vodnými kanálmi. Vo vidieckych oblastiach sa používajú rôzne domáce dopravné prostriedky, niekedy aj slony.

Železničná doprava
------------------

Železničná stanica v Bangkoku
Vozeň druhej triedy State Railway of Thailand na železničnej stanici v Bangkoku
Železničnú dopravu v Thajsku zabezpečuje štátny dopravca State Railway of Thailand (SRT). Vlaky z Bangkoku odchádzajú z Bangkok Railway Station (*neoficiálne* stanica Hua Lamphong). Infraštruktúru predstavuje okolo 4 500 kilometrov koľají, pričom okrem Airport Link sú všetky úzkorozchodné (1000 mm). Väčšina tratí je jednokoľajová, no niektoré dôležité časti v okolí Bangkoku sú dvojkoľajné či dokonca trojkoľajné.

Verejnosť dlhodobo vníma SRT ako neefektívnu a odporujúcu zmene. Vlaky väčšinou meškajú a väčšina vybavenia je stará a zle udržovaná. SRT je aj napriek štátnym dotáciám každý rok v strate, čo z nej robí najhoršie hospodáriacu štátnu firmu. V roku 2017 vytvorila stratu 17 miliárd bahtov.

Do susedných krajín vedú 3 trate. Trať do Malajzie využíva rovnaký, 1 000 mm rozchod, podobne ako trať do Laosu, ktorá cez rieku Mekong prechádza po Moste priateľstva. Trať spájajúca Thajsko s Kambodžou bola znovuotvorená v roku 2018, po 45 rokoch. Trať do Mjanmarska zanikla.

Železničnú dopravu v Bangkoku prestavujú diaľkové linky a niektoré prímestské vlaky, ktoré jazdia počas špičky, no počet cestujúcich je nízky.

### Hromadná doprava

Bangkocký Skytrain na zastávke Mo ChitMetro v Bangkoku na zastávke Si Lom
#### Metropolitná oblasť (Bangkok)

V Bangkoku sa nachádzajú 3 systémy hromadnej dopravy:

* Metropolitan Rapid Transit (MRT) s dvomi linkami
* Bangkok Skytrain (BTS) s dvomi linkami
* Suvarnabhumi Airport Link (ARL) s jednou linkou

#### Provincia Khon Kaen

V marci 2016 thajská vláda schválila nový projekt ľahkého metra v provincii Khon Kaen. Prvou fázou projektu bude 26 kilometrov dlhá severo-južná trať (North-South Railway). Táto oblasť bola predtým obsluhovaná autobusmi. Office of Transport and Traffic Policy and Planning (OTP) vo februári 2018 dokončila štúdiu realizovateľnosti. Hlavným investorom a prevádzkovateľom bude súkromná spoločnosť Khon Kaen Think Tank. Výstavba systému by mala trvať dva roky a stáť bude 15 miliárd bahtov (395 miliónov EUR).

#### Ostatné provincie

Systémy hromadnej dopravy boli síce navrhnuté aj v ostatných provinciách, no zatiaľ neboli schválené.

Cestná doprava
--------------

Podľa údajov BBC z roku 2017 je v Thajsku 462 133 ciest, väčšinou vždy spevnených. Je tu registrovaných 37 miliónov vozidiel, z čoho 20 miliónov sú motorky.

### Bezpečnosť

Na thajských cestách zomrie každý deň 66 ľudí, čo predstavuje jedného človeka každých 22 minút. 7 z nich sú deti. Podľa Svetovej zdravotníckej organizácie (WHO) sú thajské cesty druhými najsmrteľnejšími na svete. Najviac ľudí zahynie na motorkách (73%), čo predstavuje 48 z celkových 66 mŕtvych denne. Za nimi s 13% percentami nasledujú autá a chodci (8%). Nákladné autá a cyklisti predstavujú 2%. Najnebezpečnejšími obdobiami na cestovanie sú Nový rok a Songkran. Počas Songkranu (11. – 17. apríl) v roku 2016 zomrelo 442 a zranených bolo 3 656 ľudí. Počet obetí počas Nového roka 2017 (29. december 2016 – 4. január 2017) bol 478, počet zranených 4 128. V tomto období v roku 2016 zomrelo 380 ľudí, pričom za posledných desať rokov sú štatistiky úmrtnosti z tohto obdobia nasledujúce: 449 v roku 2007, 401 v 2008, 357 v 2009, 347 v 2010, 358 v 2011, 321 v 2012, 365 v 2013, 366 v 2014, 341 v 2015, 380 v 2016 a 478 v 2017. Ako najväčší problém sa javí ľahostajnosť voči dodržiavaniu cestných predpisov. Collaborating Centre for Injury Prevention and Safety Promotion Svetovej zdravotníckej organizácie zistilo, že iba 4% ľudí, ktorý porušia cestné predpisy, pokutu zaplatí a iba 20% porušovateľov zákona pokutu dostane, čo môže povzbudzovať vodičov v ich ignorovaní.

### Autobusy

Klimatizovaný autobus BMTA
BRT autobus na konečnej Sathon
Autobusy sú častým spôsobom prepravy ľudí, nákladu, poštových zásielok a sú najpopulárnejšie pri cestovaní na dlhšie vzdialenosti. V zásade sa regionálne autobusy v Thajsku delia na dve kategórie:

* tie, ktoré prevádzkuje štátom vlastnená **The Transport Company, Ltd.** (**TCL**). Založená bola v roku 1930 ako Aerial Transport of Siam Co. Ltd. počas druhej svetovej vojny sa stala štátnou firmou a meno na TCL si zmenila v roku 1938. Autobusy TCL sú ľahko identifikovateľné vďaka zlatému znaku na každej strane autobusu. Pre Thajcov je známa iniciálami **บขส** (výslovnosť: *baw-kaw-saw*).
* tie, ktoré sú prevádzkované súkromnými dopravcami. Ponúkajú stovky trás v rôznych kategóriách (expresné, VIP, lokálne, klimatizované)

#### Verejná autobusová doprava v Bangkoku

V Bangkoku je hlavným dopravcom Bangkok Mass Transit Authority (BMTA). Linky vedú naprieč mestom a na predmestia. Veľa autobusových trás je v Bangkoku obsluhovaných viacerými súkromnými spoločnosťami, ktoré niekedy kopírujú linky BMTA.

#### Metrobusový systém v Bangkoku

Bangkok BRT je systém metropolitných autobusov v Bangkoku. Z pôvodne piatich plánovaných trás je od roku 2010 v prevádzke len jedna:16-kilometrová trasa má 12 zastávok.

### Ďalšie možnosti dopravy

Medzi ďalšie možnosti dopravy v Thajsku patria tuk-tuky, taxíky (v novembri 2018 ich bolo celoštátne registrovaných 80 647), dodávky (minibusy) a songthaewy (minivany s otvorenou korbou a lavicami na sedenie).

Letecká doprava
---------------

Boeing 747-400 národných aerolínií Thai Airways
Suvarnabhumi Airport, Thajsko
### Letiská

Thajsko má 101 letísk, z ktorých 63 má spevnené pristávacie a vzletové dráhy. Počet heliportov je 7.

#### Významné medzinárodné letiská

* Suvarnabhumi Airport (BKK)
* Don Mueang International Airport (DMK)
* Chiang Mai International Airport (CNX)
* Mae Fah Luang International Airport (CEI)
* Hat Yai International Airport (HDY)
* Phuket International Airport (HKT)
* Krabi International Airport (KBV)
* Samui International Airport (USM)
* Surat Thani International Airport (URT)
* Udon Thani International Airport (UTH)
* U-Tapao International Airport (UTP)

### Aerolínie

Národnými aerolíniami sú Thai Airways International, založené v roku 1960. Bangkok Airways sa špecializujú prevažne na ázijské destinácie. Medzi nízkonákladové letecké spoločnosti, ktoré sú rozšírené od roku 2003, patria napríklad Thai Smile, Thai AirAsia, Thai AirAsia X, Thai Lion Air, Thai Vietjet Air a Nok Air.

Vodná doprava
-------------

Plávajúci trh Damnoen Saduak v provincii Ratchaburi
V Thajsku sa nachádza 4 000 km vodných kanálov, z ktorých 3 701 je splavných loďami s ponorom do 0,9 metra. Existuje aj mnoho malých vodných ciest splavných menšími loďami s plytkým ponorom, napríklad člnmi.

### Riečna a kanálová doprava

Hlavnou tepnou v Bangkoku je rieka Čhauphrajá (Chao Phraya). Plávajú po nej trajekty, vodné taxi (Chao Phraya Express Boat) a člny. Pre obyvateľov sa tu nachádzajú miestne, zrýchlené *(angl. semi-express)* a expresné linky, aj keď kľukaté rieky môžu spôsobiť, že cesta bude dlhšia ako autobusom. Na loď sa dá nastúpiť z mnohých stanovíšť pozdĺž rieky.

### Trajekty

Trajektové spojenia sú dostupné medzi stovkami ostrovov a pevninou a takisto aj cez rieky, ako napríklad Čhauphrajá a Mekong.

### Morská doprava

Doprava po mori v Thajsku je v Thajskom zálive a po Andamanskom mori.

Zoznam liniek:

* Trat – Ko Chang
* Surat Thani – Ko Samui
* Phuket – Phi Phi Islands
* Phuket – Ao Nang
* Bang Pu – Hua Hin - Pranburi
* Bang Pu – Pattaya
* Pattaya – Hua Hin - Pranburi

### Prístavy

* Bangkok
* Laem Ngop
* Laem Chabang neďaleko Si Racha
* Pattani
* Phuket (Patong)
* Sattahip
* Songkhla
* Ranong
* Satun

Potrubie
--------

V Thajsku sa nachádza 5 900 km plynovodu, 2 km potrubia pre plynový kondenzát, 85 km potrubia pre skvapalnený ropný plyn, 1 km ropovodu a 1 097 km potrubia pre ropné produkty.

Referencie
----------

1. 1 2 3   Doprava v Thajsku. *MAHALO.cz*. Dostupné online [cit. 2018-11-17]. (po česky)
2. ↑   *Thajsko | Doprava | ATLAS INVIA.SK* [online]. www.invia.sk, [cit. 2018-11-17]. Dostupné online.
3. ↑   *BTS Rail Mass Transit Growth Infrastructure Fund* [online]. btsgif.listedcompany.com, [cit. 2018-11-17]. Dostupné online.
4. ↑  LIMITED, Bangkok Post Public Company. City traffic jams burn up B97m of fuel a day.. Dostupné online [cit. 2018-11-17].
5. ↑  PLANET, Lonely. *Getting around Thailand by train - Lonely Planet* [online]. Lonely Planet, [cit. 2018-11-17]. Dostupné online. (po anglicky)
6. ↑   *Track Rehabilitation Project* [online]. [Cit. 2018-11-17]. S. 1. Dostupné online.
7. ↑   SRT set for a 'bright future' after hitting speed.. Dostupné online [cit. 2018-11-17].
8. ↑   Cambodia restores railway link to Thailand after 45 years. *Channel NewsAsia*, 2018-07-04. Dostupné online [cit. 2018-11-17]. (po anglicky)
9. ↑  VICHEA, Pang. Thai rail link complete. *Phnom Penh Post*, 2018-07-06. Dostupné online [cit. 2018-11-17]. (po anglicky)
10. ↑   *OUR PROJECT | บริษัท ขอนแก่นพัฒนาเมือง (เคเคทีที) จำกัด : Khon Kaen City Development (KKTT) Co. LTD.* [online]. www.khonkaenthinktank.com, [cit. 2018-11-17]. Dostupné online.
11. ↑   Thailand: Khon Kaen could start light rail project. *Railway PRO Communication Platform*, 2018-05-08. Dostupné online [cit. 2018-11-17]. (po anglicky)
12. ↑   Khon Kaen in talks over light rail project.. Dostupné online [cit. 2018-11-17].
13. ↑  HEAD, Jonathan. Life and death on Thailand's lethal roads. *BBC News*, 2017-01-19. Dostupné online [cit. 2018-11-17]. (po anglicky)
14. ↑   Set 'fixed' road safety goal. , 2017-01-22. Dostupné online [cit. 2018-11-17].
15. ↑   Toll still worst in the world. , 2018-01-08. Dostupné online [cit. 2018-11-17].
16. ↑   Crash helmet campaign to be strengthened to promote bike safety - Samui Times. *Samui Times*, 2017-02-06. Dostupné online [cit. 2018-11-17]. (po anglicky)
17. ↑   Thailand's roads second-deadliest in world, UN agency finds. , 2015-10-21. Dostupné online [cit. 2018-11-17].
18. ↑   *Motorcycle and Car Accident Statistics for Thailand. Graphs and Figures.* [online]. www.thaiwebsites.com, [cit. 2018-11-17]. Dostupné online. (po anglicky)
19. ↑   *Strengthening Road Safety in Thailand* [online]. South-East Asia Regional Office, [cit. 2018-11-17]. Dostupné online. (po anglicky)
20. ↑   Full Road Accident Statistics for Songkran 2016. *Richard Barrow in Thailand*, 2016-04-18. Dostupné online [cit. 2018-11-17]. (po anglicky)
21. ↑   *478 deaths and 4,128 injuries in seven days |* [online]. englishnews.thaipbs.or.th, 2017-01-05, [cit. 2018-11-17]. Dostupné online. (po anglicky)
22. ↑   Elderly cyclist dies in crash as SUV smashes into bike.. Dostupné online [cit. 2018-11-17].
23. ↑   *Home* [online]. The Transport Co. Ltd. [cit. 2018-11-17]. Dostupné online.
24. ↑   The meter is ticking. , 2018-11-14. Dostupné online [cit. 2018-11-17].
25. ↑   *Thailand Transport Facts & Stats* [online]. www.nationmaster.com, [cit. 2018-11-17]. Dostupné online.
26. 1 2 3   *East Asia/Southeast Asia :: Thailand — The World Factbook - Central Intelligence Agency* [online]. www.cia.gov, [cit. 2018-11-17]. Dostupné online. (po anglicky)
27. 1 2   *History | Company Profile | Thai Airways* [online]. www.thaiairways.com, [cit. 2018-11-17]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Doprava v Thajsku**

Zdroj
-----

*Tento článok je čiastočný alebo úplný preklad článku Transport in Thailand na anglickej Wikipédii.*